Juanita du Plessis het oorweldigende reaksie op nuwe video ‘glad nie verwag’
JY LEES NOU Juanita du Plessis het oorweldigende reaksie op nuwe video ‘glad nie verwag’
Haar jongste musiekvideo het sover bekend ’n nuwe rekord vir ’n Afrikaanse musiekvideo opgestel toe dit binne 24 uur meer as 184 000 keer gekyk en byna 14 000 keer gedeel is.
Juanita du Plessis se jongste musiekvideo, Toe Staan die Wêreld Stil, het sover bekend ’n nuwe rekord vir ’n Afrikaanse musiekvideo opgestel toe dit binne 24 uur meer as 184 000 keer gekyk en byna 14 000 keer gedeel is nadat sy dit eksklusief op haar Facebook-blad gedeel het.
“Ek het dit glad nie verwag nie,” het Juanita Vrydag aan Huisgenoot gesê. “Die album is al ’n jaar op die rakke. Ek wou graag ’n video van die titelsnit maak en het besluit om dit te doen.”
Juanita sê die albumverkope trek al byna by dubbelplatinumstatus. Juanita sê sy sal “baie bly” wees as die album dubbelplatinumstatus bereik. Die video is egter nie gemaak om dié kerf te haal nie.
“Die aand (toe die video by die Sammy Marks-museum in Pretoria) geskiet word, was bitter koud”. Die regisseur was Christian Wolf en dit was die eerste keer dat Juanita Records saam met hom gewerk het. Juanita sê die koue ten spyt was sy baie ontspanne met die verfilming en sy het die ervaring as rustig en lekker beskryf.
Juanita het Donderdag die video gedeel met die boodskap: “So, vriende, hier is hy! Eksklusief, vir die heel eerste keer op hierdie heerlike Donderdag! Geniet hom en deel dit asseblief met al jul vriende! X”
Net meer as ’n uur nadat die video gedeel is, het Juanita die volgende inskrywing gemaak: “Sjoe!!! Net toe ek dink ek sit nou lekker agteroor met ’n koppie tee, sien ek ons is alreeds by 7 000!! Julle laat ook nie op julle wag nie, nè!! He-he. Dankie almal . . .Julle het nou sommer my dag gemaak!!!!
Op die oomblik neem Juanita en haar man, Doepie, ’n blaaskans. “Ons gaan net ’n bietjie rus.”
Juanita Records werk ook aan Juanita se seun, Ruan, se album. Daarna is dit tyd vir Juanita se volgende gospelalbum.
Juanita se dogter, Franja, het verlede jaar haar debuutenkelsnit, Stad van Verlange, en debuutalbum, My Verhaal, uitgereik. “Ek is verskriklik trots op haar. Sy wil graag haar eie merk maak.”
Die res van die jaar gaan nie rustiger wees vir Juanita nie. “Daar is nog baie optredes wat voorlê,” sê sy.
Kyk hier na Juanita se nuwe video: